***Groruddalen miljøforum
Postboks 40 Veitvet
0518 Oslo***

miljøforum@groruddalen.no

Plan- og bygningsetaten
Boks 364 Sentrum
0102 Oslo
postmottak@pbe.oslo.kommune.no

Oslo, 14.03.2016

**Detaljregulering av Jerikoveien 1 – 7. Lindeberg**

*Lindeberg Utvikling AS foreslår å omregulere Jerikoveien 1 – 7 fra tomt for nærsenter til bolig/forretning/tjenesteyting/kontor/kjøreveg. Det er foreslått 3 nye boligblokker med næringsarealer. Byggehøyder varierer fra 4 – 12 etasjer, og det er foreslått 232 boenheter inkludert de 48 eksisterende. Jerikoveien og Lindebergveien er foreslått åpnet for gjennomkjøring. Det etableres en rundkjøring for buss, biler og vareleveranse ved inngangen til Lindeberg Senter med støyskjerm langs veien. Torget oppgraderes. Deler av forslaget er i strid med støybestemmelsene i kommuneplanen.*

Plan- og bygningsetaten anbefaler ikke forslaget, og stiller med eget alternativ 2. «Aksjonskomiteen mot helseskadelig støy og ødelegging av Lindebergs bomiljø» virker å være imot alle forslag til endringer.

**Groruddalen Miljøforum (GM) har følgende prinsipielle standpunkt i utbyggingssaker:**

GM finner det hensiktsmessig, at fortetting skjer i knutepunkter og langs kollektivårer og mener at byutvikling kan bidra til en forbedring av boligområdene, dersom tilstrekkelig hensyn til kvalitet og tilpasning til eksisterende boligstruktur er ivaretatt. Utviklingen av boligområder i Groruddalen bør primært ha som hensikt å utvikle områder som bidrar til å heve kvaliteten på allerede eksisterende boområder.

**Støyforholdene**

Groruddalen Miljøforum kan ikke akseptere at utviklingen av Lindeberg-området skjer på en måte som går ut over kommuneplanens bestemmelser om støysoner. Vårt prinsipielle standpunkt er at grenseverdiene for støy ikke skal overstiges.

**Åpning av Lindebergveien og Jerikoveien for gjennomkjøring**

Groruddalen Miljøforum er negativ til en slik løsning, da dette kan forventes å medføre økt trafikk i området.

**Boligutvikling, byggehøyder og arealutnyttelse på nye boligblokker**

GM er negativ til å bygge boligblokker i slike høyder som det er foreslått her. Vi mener at fortettingen må ta hensyn til konsekvenser for allerede eksisterende boliger og ikke bli til sjenanse for dagens beboere, men bidra til en positiv utvikling av området. Forslaget har også en for høy arealutnyttelse.

**Utvikling av Lindeberg senter**

GM er positiv til en utvikling av Lindeberg senter på en måte som kan gjøre senteret mer attraktivt for beboerne og at det tilrettelegges for et triveligere torg/møteplass med bevaring av grøntarealet mellom Ospestien og dagens legesenter.

**Områdeløftet på Lindeberg**

GM forutsetter at utviklingen av Jerikoveien 1 – 7 bidrar positivt til å ivareta føringene i områdeløftet på Lindeberg som skal bidra til at Lindeberg:

* er et godt og trygt sted å bo og vokse opp
* har attraktive, inkluderende møteplasser
* har en aktiv og engasjert befolkning
* oppleves som et positivt bidrag til utviklingen av Lindeberg (tilføyelse fra GM)

De nedenfor nevnte problemstillingene må vurderes nøye og i nær dialog med befolkningen på Lindeberg:

* trafikksituasjonen rundt senteret
* høyder og estetisk utforming av boligmassen
* sikring av de grønne friområdene på Lindeberg
* Nær- og fjernvirkning (tilføyelse fra GM)
* Lys-, skygge- og siktforhold internt og for nabobebyggelsen (tilføyelse fra GM)

**Medvirkning fra beboerne**

Til slutt vil GM påpeke at det er viktig i planleggingen å bringe inn beboernes synspunkter og medvirkning med sikte på å få til best mulige løsninger, slik programstyret foreslår.

Med hilsen

for Groruddalen Miljøforum

Ragnar Torgersen Eva Rueslåtten
leder nestleder

***Ekspedert elektronisk*Kopi**:
Bydel Alna

Områdeløftet på Lindeberg v/programstyret

Aksjonskomiteen mot helseskadelig støy og ødelegging av Lindebergs bomiljø v/Knut Hovslien
Akers Avis Groruddalen
Kontaktutvalget for velforeninger i Oslo